Les alumnes del taller de Dramatització de Serveis Socials estrenen l'obra ‘Llueve dentro de mí’
20 de desembre 2019

![](/media/kcqf5qr1/48c_obra-teatro-mujeres-gitanas-13.jpg)  
  

La Casa Municipal de Cultura va acollir ahir a la vesprada l'estrena de l'obra _Llueve dentro de mí,_ una representació teatral basada en les _Cartes d'Ovidi_ i interpretada pel col·lectiu de dones gitanes que va comptar amb una gran assistència de públic que no va voler perdre's la cita. Esta obra forma part del projecte impulsat per Serveis Socials de l'Ajuntament de Sagunt que oferix a les dones gitanes la possibilitat d'accedir a tallers que permeten una major implicació a les alumnes en la vida social i cultural.

  

Esta representació és el resultat del taller de Dramatització que s'ha impartit en els últims mesos i que ha anat dirigit a dones de 16 a 30 anys. El curs ha permés a les alumnes conéixer com crear una companyia de teatre i descobrir poetesses gitanes des del segle XIX fins ara, a més de conéixer temes universals de la dona i participar en la vida social i cultural de Sagunt des del marc de l'art.

  

![](/media/pkjmlot0/48c_obra-teatro-mujeres-gitanas-36.jpg)  
  

Així mateix, les alumnes del taller van crear una companyia de teatre a la qual han denominat Baladres i és fruit d'això d'on naix l'obra que es va interpretar ahir a la vesprada, que va de la mà de Mariola Ponce, professora del curs, dramaturga i directora de teatre.

  

A l’estrena de l'obra va assistir l'alcalde de Sagunt, Darío Moreno; el regidor de Serveis Socials, Alejandro Sotoca; la regidora de Cooperació, Maria Josep Soriano; el regidor d'Educació, José Manuel Tarazona; i la regidora de Comerç i Mercats, Gloria Parra.

  

L'alcalde de Sagunt ha declarat que este és un projecte molt bonic que va molt més enllà de les matèries que s'impartixen en els tallers, ja que apoderen la dona i posen la dona gitana en el lloc que li correspon. Per això, Darío Moreno va expressar moments abans que s'estrenara l'obra que «**estic especialment feliç de ser ací i de veure quanta gent ha vingut hui a veure-us, ja que demostra que realment quan un grup de dones es posa a treballar i és conscient del que vol expressar al món, la societat sí que l’escolta. És increïble les ganes i l'entusiasme que mostreu i això es transmet; la gran quantitat de gent que ha vingut és una mostra del pes que té este projecte**». 

  

![](/media/5jmh0n2d/48c_obra-teatro-mujeres-gitanas-5.jpg)  
  

A més, l'alcalde va assegurar que la principal tasca de l'Ajuntament és donar suport a esta tipus d'iniciatives i va donar les gràcies a totes les participants i al departament de Serveis Socials per la seua excel·lent labor.

  

Quant al taller de Dramatització, les matèries impartides i la posterior posada en escena dels coneixements apresos han permés a les dones gitanes incrementar els seus coneixements, procediments i valors propis, interrelacionant les seues facetes cognitives, creatives, físiques i afectives.

  

Cal recordar que esta iniciativa és finançada pel departament de Serveis Socials de l'Ajuntament de Sagunt i subvencionada per la Conselleria d'Igualtat i Polítiques Inclusives.​

  

![](/media/rnvdgk01/48c_obra-teatro-mujeres-gitanas-20.jpg)  
  

*   [](http://www.facebook.com/sharer.php?u=https://aytosagunto.es/va/actualitat/les-alumnes-del-taller-de-dramatitzacio-de-serveis-socials-estrenen-l-obra-llueve-dentro-de-mi/ "Facebook")
*   [](http://twitter.com/share?url=https://aytosagunto.es/va/actualitat/les-alumnes-del-taller-de-dramatitzacio-de-serveis-socials-estrenen-l-obra-llueve-dentro-de-mi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-alumnes-del-taller-de-dramatitzacio-de-serveis-socials-estrenen-l-obra-llueve-dentro-de-mi/ "Linked In")
*   [](mailto:?body=https://aytosagunto.es/va/actualitat/les-alumnes-del-taller-de-dramatitzacio-de-serveis-socials-estrenen-l-obra-llueve-dentro-de-mi/)